Richard Burton
Store norske leksikon,Kunst og estetikk,Film, TV og teater,Film og TV,Europeisk film og TV,Europeiske filmskuespillere
Richard Burton var en britisk (walisisk) skuespiller, kjent fra både teater og spillefilm. Han ble Oscar-nominert syv ganger i løpet av karrieren, og hadde et turbulent og mye omtalt ekteskap med skuespillerkollega Elizabeth Taylor, som han giftet seg med to ganger.
Debut i teater og på lerret Han vokste opp i Port Talbot, var utdannet skuespiller fra Oxford, debuterte i teateret i 1944 og opptrådte på scener både i London og på Broadway. Burton viste seg som en betydelig skuespiller hvis talent spente fra William Shakespeare til moderne dramatikere som Edward Albee. Hans første spillefilm var The Last Days of Dolwyn (Dolwyns siste dager, 1949), og han vant en Golden Globe for sin Hollywood-debut My Cousin Rachel (Min kusine Rachel, 1952). Stort karaktergalleri Burton spilte ofte historiske personer, blant andre Marcus Antonius i gjennombruddsfilmen Cleopatra (1963), hvor han spilte mot Elizabeth Taylor, som han var gift med i periodene 1964–1974 og 1975–1976, og tittelrollen som Thomas Becket i Becket (1964).Han huskes for sitt spionportrett i The Spy Who Came In From The Cold (Spionen som kom inn fra kulden, 1965), og gjorde karismatiske karakterroller i Mike Nichols' intense drama Who's Afraid of Virginia Woolf? (Hvem er redd for Virginia Woolf?, 1966) og Franco Zeffirellis The Taming of the Shrew (Troll kan temmes, 1966), begge igjen mot ektefellen Taylor.Etter hardtslående krigsfilmer som Where Eagles Dare (Ørneredet, 1969), The Wild Geese (1978) og Breakthrough (Mannen med jernkorset, 1979), var det rollen som partifunksjonæren og torturisten i George Orwell-filmatiseringen 1984 (1984) som ble Burtons siste.Han ble Oscar-nominert for beste birolle i My Cousin Rachel (1952) og for beste hovedrolle i The Robe (Men jeg så ham dø, 1953), Becket, The Spy Who Came In From The Cold, Who's Afraid of Virginia Woolf?, Anne of the Thousand Days (Dronning for tusen dager, 1969) og Equus (1977). Les mer i Store norske leksikon film i Storbritannia drama Hollywood